Mens verdens 2000 rigeste personer blev 12 procent rigere i 2018, faldt formuen hos den fattigste halvdel af jordens befolkning med 11 procent.

Det viser en ny rapport fra udviklingsorganisationen Oxfam Ibis.

Rapporten kommer i forbindelse med, at ledere fra hele verden mødes i denne uge ved det årlige World Economic Forum, der afholdes i Davos i Schweiz.

I rapporten skriver Oxfam Ibis, at 26 personer i dag ejer det samme som jordens fattigste halvdel af befolkning.

Skattely skal stoppes

Organisationen peger på, at der skal sættes hårdt ind på at sikre, at de rigeste betaler den skat, de bør.

- Vi skal have stoppet underbeskatningen af de allerrigeste og bekæmpet skattely. Det går ud over sundhedssystemerne og uddannelsesniveauet i landene, siger den kommende generalsekretær hos Oxfam Ibis, Kristian Weise.

- En ekstra skat på 0,5 procent vil betyde, at 250 millioner børn kan komme i skole, siger han.

Trods en tilbagegang i formuen er der færre, der lever under fattigdomsgrænsen.

Det må dog ikke blive en sovepude for danske politikere.

- Hvis vi vil, kan vi ændre det. Men det kræver, at politikerne har modet til det, siger Kristian Weise.

Politisk uenighed

Hos Venstre er der dog ikke stor opbakning.

Venstres udenrigsordfører, Michael Aastrup Jensen, ser ikke et problem i, at formuen blandt den fattigste halvdel af jorden er faldet.

- Det er ikke Danmarks opgave at forbedre verdensøkonomien. Vi skal hellere bekæmpe korruption og hjælpe til med at forbedre sundheden og uddannelsesniveauet i fattigere lande, siger Venstres udenrigsordfører, Michael Aastrup Jensen.

- Oxfam glemmer lidt, at det rent faktisk går fremad med bekæmpelsen af fattigdommen, siger han.

Den betragtning er Socialdemokratiet dog uenig i.

Udenrigsordfører Nick Hækkerup mener, at Danmark har et ansvar.

- Det er en svær kamp at tage, men der er et behov, at vi kan beskatte på tværs af landegrænser for at kunne gøre op med skattely. De penge vil man så kunne investere i skoler og i sundhedsvæsen i fattige lande.